b'\n_START_ARTICLE_\nJezero Svete Ane\n_START_SECTION_\nOpis\n_START_PARAGRAPH_\nJezero je nastalo v ugaslem vulkanskem kraterju planine Ciomat, okraj Harghita, blizu znanega planinskega letovi\xc5\xa1\xc4\x8da B\xc4\x83ile Tu\xc5\x9fnad in spada v naravni rezervat Moho\xc5\x9f; obsega tudi \xc5\xa1e en krater s \xc5\xa1otnim mo\xc4\x8dvirjem Moho\xc5\x9f. Do jezera je mogo\xc4\x8de priti po cesti iz vasi Bixad._NEWLINE_Povr\xc5\xa1ina jezera obsega 220 tiso\xc4\x8d m\xc2\xb2 ter ima pribli\xc5\xbeno okroglo obliko. Korito jezera, krater nekdanjega ognjenika, je lijakaste oblike. Voda vsebuje malo koli\xc4\x8dino planktona in soli (32 mg/l). Jezero ima temen videz zaradi rjavo-\xc4\x8drnega blata na dnu._NEWLINE_Pore\xc4\x8dje jezera je malo in sploh ni vklju\xc4\x8deno v krajevno vodno omre\xc5\xbeje. Glavni izvor njegove vode so padavine, a pravega odtoka ni. Voda odteka le skozi porozna tla vulkana._NEWLINE_Letna koli\xc4\x8dina padavin ob jezeru zna\xc5\xa1a 600-700 mm. Z obronkov priteka \xc5\xa1e 1000-1500 mm, a izhlapeva okoli 500 mm. Po teh podatkih bi se vodna gladina morala dvigati letno za 0,5 mm, a se zaradi podzemskega to\xc4\x8denja vendar ni\xc5\xbea. Najve\xc4\x8dja globina je bila 1867 12 metrov, 1907 8,5 metrov, a sedaj zna\xc5\xa1a le \xc5\xa1e 7 metrov. V koritu se nabira tudi blato in vodno rastlinstvo, od \xc4\x8desar je jezero \xc4\x8drno-rjave barve. \xc4\x8ce se bo to nadaljevalo, bo jezero Svete Ane delilo usodo nekdanjega jezera Moho\xc5\x9f; \xc4\x8de namre\xc4\x8d jezera ne bodo sanirali, bo tudi od njega \xc4\x8dez nekaj desetletij ostalo le mo\xc4\x8dvirje.\n_START_SECTION_\nM\xc3\xb3r J\xc3\xb3kai\n_START_PARAGRAPH_\nV zvezi z nastankom nenavadnega jezera obstaja ve\xc4\x8d pesmi in legend, ki se med seboj dopolnjujejo, pa tudi razlo\xc4\x8dujejo. Ne brez razloga pravi mad\xc5\xbearski pisatelj in pravlji\xc4\x8dar M\xc3\xb3r J\xc3\xb3kai, da je to jezero najbolj opevano mesto na Sedmogra\xc5\xa1kem:_NEWLINE_\xc2\xa0\xc2\xbbVidel sem najbolj opevan kraj na Sedmogra\xc5\xa1kem. Obstajajo pomembnej\xc5\xa1i, sijajnej\xc5\xa1i, privla\xc4\x8dnej\xc5\xa1i pogledi med sedmogra\xc5\xa1kimi pokrajinami, toda te\xc5\xbeko bi bilo najti veli\xc4\x8dastnej\xc5\xa1ega, kot je Jezero Svete Ane. V vi\xc5\xa1ini sedem tiso\xc4\x8d \xc4\x8devljev nad morsko gladino, obdano okrog in okrog s tiso\xc4\x8d dvesto \xc4\x8devlji visokimi hribi, ki tvorijo njegovo kotlino, v senci divjih gozdov se blesti okroglo, \xc4\x8dudovito morsko oko, ki obsega \xc4\x8detrtino orala. Njegova ravna zrcalasta povr\xc5\xa1ina odseva temnozelene gozdnate hribe, najve\xc4\x8dji vihar ga ne razburka, nikoli se ne zapeni. Okoli po\xc4\x8divajo\xc4\x8de hribe k jezeru obrnjeno stran pokriva bor in bukev, a okrog jezerske obale kipijo kvi\xc5\xa1ku smreke, kakor da bi hotele ujeti v okvir sijajno vodno gladino.\xc2\xab\xc2\xa0\n_START_SECTION_\nLegenda o nastanku jezera\n_START_PARAGRAPH_\nMed najbolj raz\xc5\xa1irjenimi legendami o nastanku nenavadnega jezera obstaja naslednja razli\xc4\x8dica:_NEWLINE_V pradavnih \xc4\x8dasih je stal na mestu dana\xc5\xa1njega Jezera Svete Ane visok hrib, na \xc4\x8digar vrhu je stal grad. Nasproti njemu, uro hoda dale\xc4\x8d, je stal na Malikovi gori  tudi mogo\xc4\x8den grad, \xc4\x8digar razvaline lahko \xc5\xa1e danes vidimo. V gradovih sta \xc5\xbeivela dva brata: Ga\xc5\xa1per in Aleksander, oba o\xc5\xa1abna,prevzetna in polna nevo\xc5\xa1\xc4\x8dljivosti, tako da nista trpela drug drugega. Slo\xc5\xbena pa sta si bila v tem, da sta izkori\xc5\xa1\xc4\x8dala, poni\xc5\xbeevala in mu\xc4\x8dila svoje podlo\xc5\xbenike. Vedno sta tekmovala in se bahala, kdo da ima ve\xc4\x8d. Oba sta imela v svojih kleteh skrinje, polne zlata in srebra._NEWLINE_Nekega dne je prispel v Malikov grad mogo\xc4\x8den gospod na \xc4\x8dudoviti ko\xc4\x8diji, ki je bila okra\xc5\xa1ena z zlatom, srebrom in dragulji, a vleklo jo je \xc5\xa1est ognjevitih vrancev;   prosil je Aleksandra za preno\xc4\x8di\xc5\xa1\xc4\x8de. Gospodarju je zelo ugajala ko\xc4\x8dija in konji ter je prosil gosta, naj mu jih proda. V zameno mu je obljubil sedem vasi, toda gost o tem ni hotel niti sli\xc5\xa1ati; \xc4\x8detudi ga je zelo nadlegoval, je ostal nepopustljiv. Ko je to videl gra\xc5\xa1\xc4\x8dak, se je zatekel k zvija\xc4\x8di. Pripravil je veliko zabavo, kjer je s kockanjem zadel ko\xc4\x8dijo. Drugega dne je bilo njegovo prvo opravilo, da obi\xc5\xa1\xc4\x8de svojega brata. Brat je bil zelo nevo\xc5\xa1\xc4\x8dljiv zaradi ko\xc4\x8dije; stavil je, da bo tekom enega dne nabavil \xc5\xa1e imenitnej\xc5\xa1o ko\xc4\x8dijo in sicer ne s \xc5\xa1estimi, ampak dvanajstimi konji._NEWLINE__NEWLINE_Mlaj\xc5\xa1i brat je zdaj bil v \xc5\xa1kripcih: cel dan je tuhtal, od kod naj vendar nabavi posebnej\xc5\xa1ih dvanajsterih konj. Zaman si je belil glavo \xe2\x80\x93 ni\xc4\x8desar ni mogel najti. Kaj mu je pa naenkrat pri\xc5\xa1lo na pamet? Peklenska zamisel. Zapovedal je, naj v mesto pripeljejo najlep\xc5\xa1a okoli\xc5\xa1ka dekleta. Ni minilo niti pol dneva, ko so prignali ve\xc4\x8d sto deklet: najlep\xc5\xa1a med njimi je bila po imenu Ana. Najprej je izbral njo, pa \xc5\xa1e drugih enajst, in jih je vpregel v ko\xc4\x8dijo. Dekleta pa niso mogle te\xc5\xbeke ko\xc4\x8dije niti premakniti ne. Gospodarja je pograbila stra\xc5\xa1anjsaka jeza in z bi\xc4\x8dem je udaril po Ani, ki je stala \xc4\x8disto spredaj. Iz sne\xc5\xbenobelega mesa je brizgnila kri, in krik bole\xc4\x8dine je odjeknil do visokih nebes. Gra\xc5\xa1\xc4\x8dak je Ana udaril drugi\xc4\x8d; takrat pa ga je Ana preklela, naj se pogrezne pod zemljo. V tistem trenutku je nebo potemnelo in med stra\xc5\xa1nim treskanjem se je grad podrl. Razvaline so se vedno bolj pogrezale, dokler ni vse zalila voda in je nastalo jezero._NEWLINE__NEWLINE_Ko se je razburkana voda umirila, je na njej plavalo dvanajst labodov, v katere so se spremenile nedol\xc5\xbene device. Sredi jezera pa je v vrtincu stra\xc5\xa1il zmaj, v katerega se je spremenil hudobni gra\xc5\xa1\xc4\x8dak.  Labodi so u\xc5\xa1li vrtincu ter so priplavali na obalo, se stresli in spremenili zopet v deklice. Vse so hitele domov v svoje vasi razen Ane, ki je zgradila na jezerski obali kapelo; v tej kapeli je ostanek svojega \xc5\xbeivljenja pre\xc5\xbeivljala v tihi molitvi. Ljudje so zvedeli za njeno sveto in spokorno \xc5\xbeivljenje: za\xc4\x8deli so prihajati od vsepovsod in se zbirali pri mali kapelici ter molili skupaj z deklico svetega \xc5\xbeivljenja; po smrti pa so po njej imenovali to jezero Jezero Svete Ane. Hudobni zmaj pa je premamil mnogo neprevidnih mladeni\xc4\x8dev, in jih je potegnil v jezerske globine. _NEWLINE_Romunska Wikipedija pa prina\xc5\xa1a o imenu tega jezera naslednjo legendo:_NEWLINE_Neko\xc4\x8d bi se morala poro\xc4\x8diti fant in dekle. Nevesti, ki bi morala postati \xc5\xbeena bogatega \xc5\xbeenina, je bilo ime Ana. V zakon so jo prisilili star\xc5\xa1i, ker so se polakomili fantovega bogastva; res da je bil zelo bogat, vendar dokaj surovega zna\xc4\x8daja. Na dan ohceti je \xc5\xbeenin popeljal mlado s \xc4\x8dolnom po jezeru. Ko je veslal, je ona \xe2\x80\x93 neplavalka \xe2\x80\x93 nenadoma sko\xc4\x8dila v jezero in utonila. Kljub iskanju njenega trupla niso na\xc5\xa1li vse do danes. Po tem dekletu je dobilo ime tudi jezero. Na praznik svete Ane je \xc5\xa1kof vsako leto blagoslovil jezero.'